S-986/2009

Mál þetta, sem dómtekið var 13. janúar 2010, er höfðað með ákæru útgefinni af lögreglustjóranum á Suðurnesjum 17. nóvember 2009 á hendur E-kk-þgf B-x-x O-kk-þgf, Austurgötu 10, Reykjanesbæ, fyrir líkamsárás með því að hafa aðfaranótt 30. maí 2009 utan við skemmtistaðinn Paddys við Hafnargötu, Reykjanesbæ, ráðist á B-kk-þf Á-kk-þf Á-kk-þf, Fjörubraut 1225, Keflavíkurflugvelli, og slegið hann hnefahöggum í bringu svo hann hlaut brot á rifbeinum.

Þetta er talið varða við 1. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Af hálfu B-kk-ef Á-kk-ef M-kk-ef, kt. […], er þess krafist að ákærða verði gert að greiða honum skaða- og miskabætur, samtals að fjárhæð 469.495 krónur, ásamt vöxtum af 350.000 krónum samkvæmt 8. gr., sbr. 4. gr., laga nr. 38/2001, um vexti og verðtryggingu, frá 30. maí 2009 til þess dags er liðinn er mánuður frá því krafan var kynnt ákærða, en frá þeim degi af 469.495 krónum með dráttarvöxtum samkvæmt III. kafla laga nr. 38/2001, sbr. 9. gr. laganna, allt til greiðsludags.

Ákærði krefst vægustu refsingar er lög leyfa. Ákærði fellst á að greiða brotaþola skaðabætur ásamt vöxtum, en lægri fjárhæð en krafist er.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í október 1977. Í sakavottorði ákærða kemur fram að hann gekkst á árinu 1998 undir greiðslu sektar með lögreglustjórasátt vegna umferðarlagabrots. Með dómi 13. júlí 2000 var ákærði dæmdur í eins mánaðar fangelsi, skilorðsbundið í eitt ár, fyrir þjófnað. Þá gekkst hann með lögreglustjórasátt 4. júní 2008 undir greiðslu sektar fyrir umferðarlagabrot. Einnig var hann sviptur ökurétti í átta mánuði. Sakaferill hans hefur ekki áhrif á refsingu í máli þessu. Við ákvörðun refsingar er til þess að líta að ákærði hefur játað brot sitt hreinskilnislega. Til refsiþyngingar horfir að rifbeinsbrot hlaust af líkamsárás ákærða. Að þessu virtu þykir refsing ákærða hæfilega ákveðin fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Í málinu liggur fyrir skaðabótakrafa brotaþola, B-kk-ef Á-kk-ef M-kk-ef, að fjárhæð 469.495 krónur, auk vaxta, sem sundurliðast þannig:

Miskabætur kr. 350.000

Útlagður kostnaður kr. 3.000

Lögmannsaðstoð kr. 93.570

VSK kr. 22.925

Samtals kr. 469.495

Ákærði hefur verið sakfelldur fyrir líkamsárás og ber hann skaðabótaábyrgð á því tjóni brotaþola sem rekja má til hinnar refsiverðu háttsemi. Krafa vegna útlagðs kostnaðar, vegna komu á Heilbrigðisstofnun Suðurnesja, er studd reikningum, samtals 3.000 krónur. Ber því að dæma ákærða til að greiða þennan kostnað, sbr. 1. mgr. 1. gr. skaðabótalaga nr. 50/1993. Þá á brotaþoli rétt á miskabótum á grundvelli a-liðar 1. mgr. 26. gr. skaðabótalaga. Þykja bætur hæfilega ákveðnar 200.000 krónur. Með vísan til 3. mgr. 176. gr. laga nr. 88/2008, um meðferð sakamála, verður ákærði dæmdur til að greiða brotaþola málskostnað sem þykir hæfilega ákveðinn 100.000 krónur, að meðtöldum virðisaukaskatti.

Samkvæmt framansögðu ber ákærða að greiða brotaþola samtals 203.000 krónur auk vaxta eins og í dómsorði greinir, en dráttarvextir reiknast frá 17. október 2009 þegar liðinn var mánuður frá birtingu kröfunnar fyrir ákærða hjá lögreglu, sbr. 9. gr. laga um vexti og verðtryggingu nr. 38/2001.

Með vísan til 1. mgr. 218. gr. laga nr. 88/2008 ber að dæma ákærða til að greiða sakarkostnað. Samkvæmt yfirliti um sakarkostnað er um að ræða kostnað vegna læknisvottorðs, 15.000 krónur.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, E-kk-nf B-kk-nf O-kk-nf, sæti fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði B-kk-þgf Á-kk-þgf M-kk-þgf 203.000 krónur ásamt vöxtum samkvæmt 8. gr. laga nr. 38/2001, um vexti og verðtryggingu, frá 30. maí 2009 til 17. október 2009, en frá þeim degi með dráttarvöxtum samkvæmt III. kafla laga nr. 38/2001, sbr. 9. gr. laganna, til greiðsludags.

Ákærði greiði B-kk-þgf Á-kk-þgf 100.000 krónur í málskostnað.

Ákærði greiði 15.000 krónur í sakarkostnað.

S-kvk-nf B-kvk-nf